સ્થાનિક બુલિયન બજારના જાણકારોના જણાવ્યા પ્રમાણે દિવાળી સુધીમાં ૧૦ ગ્રામ શુદ્ધ સોનું ૩૨,૫૦૦થી ૩૩,૦૦૦ની સપાટીએ જોવાઇ શકે છે. ઉલ્લેખનીય છે કે કેલેન્ડર વર્ષ ૨૦૧૬માં સોનામાં ૨૩.૪૩ ટકાનો સુધારો જોવાઇ ચૂક્યો છે, જ્યારે જાન્યુઆરીથી અત્યાર સુધીમાં ૬૦૦૦ રૂપિયાથી વધુનો વધારો જોવાઇ ચૂક્યો છે. એટલું જ નહીં પાછલા વર્ષે સપ્ટેમ્બર મહિનામાં આ સમયગાળામાં ૧૦ ગ્રામ શુદ્ધ સોનાનો ભાવ ૨૬,૬૦૦ની આસપાસ જોવા મળતો હતો. ત્યાર બાદ રોકાણરૂપી લેવાલીના પગલે સોનામાં મજબૂત સુધારાની ચાલ નોંધાઇ છે. તો બીજી બાજુ રિયલ્ટી સેક્ટરમાં અપેક્ષા મુજબના રિટર્ન નહીં મળવાનાં કારણે નાણાકીય પ્રવાહ સોનામાં રોકાણ તરફ વળે તેવી શક્યતા પાછળ સોનામાં સુધારાની ચાલ જોવાઇ શકે છે.